རྒྱ་ནག་གཞུང་གིས་བོད་ནང་དངོས་ཡོད་དང་མི་མཐུན་པའི་སྲུད་བྱུས་ལག་བསྟར་དང་བོད་མི་ཚོར་དམ་དྲག་ཤུགས་ཆེར་བྱེད་བཞིན་པའི་སྐོར་ལ།ལོ་ངོ་༦༠བརྒལ་བའི་དུས་ཡུན་ནང་གཞིས་བཞུགས་བོད་མི་རྣམས་ནི་རྒྱ་ནག་གཞུང་གི་དྲག་གནོན་གྱི་སྲིད་བྱུས་འོག་གཞི་རྩའི་འགྲོ་བ་མིའི་ཐོབ་ཐང་ཙམ་ཡང་མེད་པར་དུས་དང་རྣམ་པ་ཀུན་ཏུ་དངངས་སྐྲག་འོག་གནས་བཞིན་ཡོད།བོད་ས་ཡོངས་ལ་དུས་རྒྱུན་དུ་དམ་བསྒྲགས་ཡོད་མུས་དང་ལྷག་པར་བོད་ཀྱི་རྒྱལ་ས་ལྷ་ས་ཐེ་བའི་ས་ཁུལ་གང་སར་བོད་ཀྱི་དུས་སྟོན་སོགས་འདུ་འཛོམས་ཆེ་སྐབས་དམིགས་བསལ་དམ་བསྒྲགས་བྱེད་བཞིན་ཡོད།དཔེར་ན།ཉེ་ཆར་ཞོ་སྟོན་སྐབས་བོད་ཀྱི་རྒྱལ་ས་ལྷ་སར་དམག་མི་དང་སྐོར་སྲུང་བ་མང་དུ་བཏང་ནས་གང་སར་འགྲེམས་འཇོག་བྱས་ཡོད།བོད་མིའི་ཐོག་དམ་བསྒྲགས་ཇི་ཡོད་དང་ཆོས་དད་རང་དབང་སོགས་མེད་པའི་གནས་སྟངས་སྐོར་རྒྱལ་སྤྱིའི་ཁུངས་འཕེར་སྙན་ཐོ་མང་པོའི་ནང་བསྟུད་མར་ཐོན་བཞིན་ཡོད།ཉེ་སྔོན་ཨ་རིའི་རྒྱལ་ས་ཝ་ཤིང་ཀྲོན་དུ་རྒྱལ་སྤྱིའི་བློན་ཆེན་རིམ་པའི་ཆོས་དད་རང་དབང་གི་ཚོགས་ཆེན་ཐོག་ཨ་རིའི་སྲིད་འཛིན་གཞོན་པ་མཱ་ཡིཀ་པནསེ་མཆོག་གིས།འདས་པའི་ལོ་ངོ་༧༠ཙམ་རིང་རྒྱ་ནག་གཞུང་གིས་བོད་མི་ཚོར་གཉའ་གནོན་དང་མནར་གཅོད་བཏང་ཡོད་པ་དང་།བོད་མི་ཚོས་ཆོས་དང་རིག་གཞུང་ཉམས་ལེན་གྱི་ཆེད་དུ་མུ་མཐུད་འཐབ་རྩོད་བྱེད་བཞིན་ཡོད།ཅེས་གསུངས་ཡོད་པ་ནི་བོད་མིའི་དངོས་ཡོད་གནས་སྟངས་ལ་བསྡོམས་བརྒྱབ་པ་ལྟ་བུ་ཞིག་ཡིན།དེ་ལྟ་ན་ཡང་རྒྱ་ནག་གཞུང་གི་དབང་འཛིན་པ་ཚོས་བོད་མིའི་ཐོག་བྱེད་སྟངས་འདི་དག་རྒྱ་ནག་རང་ཉིད་ཀྱི་རྩ་ཁྲིམས་ཐེ་བའི་ཡིག་ཆ་ཁག་དང་ཡོངས་སུ་འགལ་བ་ཞིག་རེད།རྒྱ་ནག་གཞུང་གིས་བོད་ཀྱི་དགོན་སྡེ་ཁག་ཏུ་གྲྭ་བཙུན་གྱི་གྲངས་ཀ་ཙམ་མ་ཟད་།ཆོས་ཞུགས་བྱེད་པའི་ལོ་ནར་ཡང་ཚད་བཀག་བཟོས་ཏེ་གྲྭ་བཙུན་སྟོང་ཕྲག་མང་པོ་དགོན་པ་ནས་ཕྱིར་འབུད་ཀྱིས་གཞུང་གཉེར་སློབ་གྲྭའི་ནང་བཙན་དབང་གིས་གཏོང་བཞིན་ཡོད།ཉེ་ཆར་ཁམས་རྫ་ཆུ་ཁ་རྫོང་ཁོངས་ནས་གྲྭ་ཆུང་རྣམས་དགོན་པ་ནས་ཕྱིར་འབུད་ཀྱིས་གཞུང་གཉེར་སློབ་གྲྭ་ཁག་ནང་འགྲོ་དགོས་པ་དང་།དེ་མིན་དགོན་པ་སྒོ་རྒྱག་རྒྱུ་མ་ཟད་དགོན་པའི་བླ་མ་ལས་སྣེ་དང།ཕ་མ་བཅས་ཚང་མར་ཉེས་ཆད་གཏོང་རྒྱུ་ཡིན་པའི་བཀའ་རྒྱ་བཏང་འདུགགཞན་ཡང་ལྷ་ས་གྲོང་ཁྱེར་ཁུལ་དུ་སློབ་མ་རྣམས་དབྱར་ཁའི་གུང་གསེང་སྐབས་ཆོས་ཕྱོགས་ཀྱི་བྱེད་སྒོར་ཞུགས་མི་ཆོག་པའི་བཀའ་རྒྱ་བཏང་འདུག་པ་བཅས་ནི།བོད་ཀྱི་མི་རབས་གསར་པ་རྣམས་བོད་ཀྱི་རིག་གནས་ཀྱི་བསྟི་གནས་དགོན་སྡེ་གྲྭ་ཚང་ཁག་དང་།དེ་བཞིན་ཆོས་ཕྱོགས་ཀྱི་བྱ་བ་ཁག་དང་འབྲེལ་བ་མེད་པ་བཟོས་ཏེ་རིམ་པས་བོད་མི་རིགས་ཀྱི་ངོ་བོ་རྩ་མེད་བཟོ་རྒྱུའི་ཕུགས་དམིགས་ངན་པ་བཅངས་པ་ཞིག་ཡིན་པ་གསལ་པོ་རེད།བོད་མིའི་ཐོག་སྲིད་བྱུས་ལག་བསྟར་བྱེད་མཁན་གྱི་དབང་འཛིན་པ་ཚོས་བྱེད་བབ་དེ་དག་ནི་སྲིད་འཛིན་ཞི་ཅིན་ཕིང་གིས་རྒྱ་ནག་གི་རིག་གཞུང་དར་འཕེལ་ཡོང་བར་ནང་ཆོས་ཀྱིས་ནུས་པ་འདོན་ཐུབ་ཅེས་ཡོངས་གྲགས་ཐོག་ངོས་ལེན་བྱས་ཡོད་པ་དང་འགལ་ཡོད།དེར་བརྟེན་བོད་མིའི་ཆོས་དད་རང་དབང་ཐོག་ལ་དམ་བསྒྲགས་བྱེད་བཞིན་པ་འདི་དག་ལ་བལྟས་ཚེ་དབུས་ཀྱི་འགོ་འཁྲིད་རྣམ་པའི་དགོངས་པ་དང་ས་གནས་ཀྱི་དབང་འཛིན་པ་ཚོས་བྱེད་བབ་གཉིས་ལ་ཧེ་བག་ཆེན་པོ་ཡོད་པ་མ་ཟད་ཡ་མཚན་སྐྱེ་གཞི་ཞིག་ཀྱང་ཆགས་ཡོད།ཅེས་འཁོད་འདུག